Okresná prokuratúra Nitra 
Damborského 1, 949 99 Nitra 1 	

Sp. zn. : 3 Pv 203/12/4403	Nitra, 7.8.2012
EEČ : 2-32-141-2012

U Z N E S E N I E

Trestná vec:	obvinený XXXXX  
Prečin:	Ublíženie na zdraví podľa § 158 Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátor Okresnej prokuratúry Nitra
Podľa § 220 odsek 1 Trestného poriadku schvaľujem zmier uzavretý medzi: 
obvineným:
1.	XXXXX
	dátum narodenia: XXXXX
	trvalé bydlisko: XXXXX
a
poškodenými:
1.	XXXXX
	dátum narodenia: XXXXX
	trvalé bydlisko: XXXXX
2.	XXXXX
	dátum narodenia: XXXXX
	trvalé bydlisko: XXXXX
Obsahom zmieru je:
a.	Peňažná suma určená na všeobecne prospešné účely: 75,00 € 
b.	Konkrétny adresát peňažnej sumy určenej na všeobecne prospešné účely: Organizácia muskulárnych dystrofikov v Slovenskej republike, so sídlom Banšelova č. 4, Bratislava 
c.	Suma odovzdaná štátu na peňažnú pomoc obetiam trestnej činnosti: 75,00 € 

a súčasne podľa § 215 odsek 1 písmeno g) Trestného poriadku zastavujem trestné stíhanie obvineného
1.	XXXXX
	dátum narodenia: XXXXX
	trvalé bydlisko: XXXXX
realizované policajtom OR PZ v Nitre pod spisovou značkou ORP-75/DI-NR-2012.
	dňa 18.12.2011 v čase okolo 10.20 hod. v Nitre na križovatke cesty I. triedy číslo 64 s cestou II. triedy číslo 562 teda na križovatke ulíc Novozámocká - Štefániková - Cabajská v rozpore s ustanovením § 3 odsek 2 písmeno b) zákona č. 8/2009 Z.z. o cestnej premávke neuposlúchol pokyn „Stoj! vyplývajúci zo signálu „S 1a  trojfarebnej svetelnej signalizácie a s osobným motorovým vozidlom Fiat Punto, EČ: NR- 661 CP odbočoval vľavo z ulice Novozámocká na ulicu Cabajská a tak nedal prednosť v jazde osobnému motorovému vozidlu zn. XXXXX, ktoré viedol XXXXX, z ulice Štefánikovej na ulicu Cabajskú, čím porušil ustanovenie § 19 odsek 4 zákona č. 8/2009 Z.z. o cestnej premávke, v následkom  čoho došlo k zrážke vozidla Fiat Punto s vozidlom XXXXX, dôsledkom čoho XXXXX utrpel pomliaždenie čelovej oblasti hlavy, pomliaždenie a podvrtnutie palca ľavej ruky s dobou liečenia a práceneschopnosti v trvaní 19.12.2011 do 01.01.2012 a XXXXX utrpel podvrtnutie krčnej chrbtice s dobou liečenia a práceneschopnosti v trvaní od 18.12.2011 do 10.01.2012.

Odôvodnenie: 
V uvedenej trestnej veci poverený príslušník Okresného riaditeľstva Policajného zboru, Okresného dopravného inšpektorátu v Nitre uznesením ČVS: ORP-75/DI-NR-2012 zo dňa 22.03.2012 začal podľa § 199 odsek 1 Trestného poriadku trestné stíhanie pre prečin ublíženia na zdraví podľa § 158 Trestného zákona a súčasne podľa 206 odsek 1 Trestného poriadku vzniesol obvinenie XXXXX v podstate na skutkovom základe uvedenom vo výrokovej časti tohto uznesenia.
	Preskúmaním na vec sa vzťahujúceho spisového materiálu Okresného dopravného inšpektorátu v Nitre číslo ORP-75/DI-2012-NR som zistil, že obvinený XXXXX sa svojím konaním dopustil spáchania prečinu ublíženia na zdraví podľa § 158 Trestného zákona, pričom ide o prečin, za ktorý Trestný zákon ustanovuje trest odňatia slobody až na jeden rok, teda horná hranica trestu odňatia slobody pri tomto prečine neprevyšuje hornú hranicu trestu odňatia slobody uvedenú v § 220 odsek 1 Trestného poriadku.
Obvinený XXXXX slobodne, vážne, zrozumiteľne a určito vyhlásil, že spáchal skutok, pre ktorý je trestne stíhaný. 
Obvinený XXXXX, poškodený XXXXX a poškodený XXXXX  uzavreli v konaní pred probačným a mediačným úradníkom Okresného súdu v Nitre XXXXX zmier, z obsahu ktorého vyplýva, že poškodením XXXXX a XXXXX bola škoda spôsobená dopravnou nehodou uhradená zo zákonného poistenia motorového vozidla a zároveň vyhlásili, že nevznášajú a ani v budúcnosti nebudú vznášať z titulu náhrady škody vo veci predmetnej dopravnej nehody žiadnu inú požiadavku voči XXXXX a budú považovať svoje nároky voči XXXXX a spôsobenej škode za celkom a úplne uspokojené.
Dňa 13.01.2012 XXXXX v zmysle zákona č. 381/2001 Z. z. o povinnom zmluvnom poistení zodpovednosti za škodu spôsobenú prevádzkou motorového vozidla písomne nahlásila predmetnú dopravná nehoda, ktorú zavinil XXXXX, ako škodovú udalosť z povinného zmluvného poistenia zodpovednosti za škodu spôsobenú prevádzkou motorového vozidla poisťovni Kooperativa a.s. XXXXX Group. Uvedenú skutočnosť je možné považovať za iné opatrenie na náhradu škody urobené obvineným v zmysle § 220 odsek 1 písmeno b) Trestného poriadku. 
Obvinený XXXXX dňa 16.07.2012 zložil na účet Okresnej prokuratúry XXXXX číslo 1836496151/0200, peňažnú sumu vo výške 150, - EUR  určenú na všeobecne prospešné účely, z ktorej 50 % určil štátu na pomoc obetiam trestnej činnosti a 50 % občianskemu združeniu Organizácia muskulárnych dystrofikov v Slovenskej republike, so sídlom Banšelova č. 4, Bratislava. Táto suma nie je zrejme neprimeraná závažnosti spáchaného prečinu.
Obvinený XXXXX, poškodený XXXXX a poškodený XXXXX  súhlasili s uzatvorením zmieru.
Vzhľadom na povahu a závažnosť spáchaného prečinu, na mieru, akou bol prečinom dotknutý verejný záujem, na osobu obvineného a na jeho osobné a majetkové pomery som dospel k záveru, že rozhodnutie o schválení zmieru a o zastavení trestného stíhania je dostačujúce. 
Preto som rozhodol tak, ako je to uvedené vo výrokovej časti tohto uznesenia.  

Poučenie: 
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Tibor Lenárt
prokurátor